PREDLOG

Na podlagi 50. člena Zakona o prevozih v cestnem prometu (Uradni list RS, št. 6/16 – uradno prečiščeno besedilo, 67/19, 94/21, 54/22 – ZUJPP, 105/22 – ZZNŠPP in 18/23 – ZDU-1O) Vlada Republike Slovenije izdaja

**UREDBO**

**o spremembah in dopolnitvah Uredbe o načinu izvajanja gospodarske javne službe javni linijski prevoz potnikov v notranjem cestnem prometu, o koncesiji te javne službe in o ureditvi sistema enotne vozovnice**

1. člen

Priloga 2 se nadomesti z novo prilogo 2, ki je sestavni del te uredbe.

KONČNA DOLOČBA

1. člen

(začetek veljavnosti)

Ta uredba začne veljati naslednji dan po objavi v Uradnem listu Republike Slovenije.

**»Priloga 2: Standard dostopnosti**

Priloga določa:

* Metodologijo razvrščanja občinskih središč in naselij, ki niso občinska središča, v razrede navezanosti
* Tipizacijo dni za potrebe določanja standarda dostopnosti
* Minimalno število navezav za določen razred navezanosti

**Razvrstitev naselij v razred navezanosti:**

|  |  |
| --- | --- |
| ***Razred***  ***navezanosti*** | ***Opis*** |
| A | Občinska središča z več kot 1 000 potencialnimi potniki. |
| B | Občinska središča z več kot 500 do vključno 1 000 potencialnimi potniki. |
| C | Občinska središča z več kot 200 do vključno 500 potencialnimi potniki ali  naselja, ki niso občinska središča, z več kot 200 potencialnimi potniki. |
| D | Občinska središča z več kot 100 do vključno 200 potencialnimi potniki ali  naselja, ki niso občinska središča, z več kot 100 do vključno 200 potencialnimi potniki. |
| E | Občinska središča z manj kot 100 potencialnimi potniki ali naselja, ki niso občinska središča, z več kot 50 do vključno 100 potencialnimi potniki. |

Število potencialnih potnikov javnega potniškega prometa (Pi) se izračuna za občinska središča po naslednji enačbi:

Pi = max ( (0,8\*Dbi + 0,5\*Šbi + 0,2\*Zbi ) , (0,8\*Dai + 0,5 \*Šai + 0,2\*Zai) )

pri čemer je:

Dbi število dijakov, ki bivajo v občini i in se šolajo izven občine i

Šbi število študentov, ki bivajo v občini i in se šolajo izven občine i

Zbi število zaposlenih, ki bivajo v občini i in delajo izven občine i

Dai število dijakov, ki se šolajo v občini i in bivajo izven občine i

Šai število študentov, ki se šolajo v občini i in bivajo izven občine i

Zai število zaposlenih, ki delajo v občini i in bivajo izven občine i

Število potencialnih potnikov za naselja, ki niso občinska središča, se izračuna po naslednji enačbi:

Pi = 0,10 \* Ni

pri čemer je:

Ni je število prebivalcev naselja i

**Tipi dneva** za potrebe določanja standardov dostopnosti so:

DŠ Vozi ob delavnikih razen sobote od 1.9. do 24.6. Ne vozi v času novoletnih in prvomajskih šolskih počitnic.

DŠP Vozi ob delavnikih razen sobote od 26.6. do 31.8. in v času novoletnih in prvomajskih šolskih počitnic.

SO Vozi ob sobotah.

NEP Vozi ob nedeljah, praznikih in dela prostih dnevih.

**Minimalno število navezav za določen razred navezanosti**

|  |  |  |  |  |
| --- | --- | --- | --- | --- |
|  |  | **Tip dneva** |  |  |
| **Razred navezanosti** | **DŠ** | **DŠP** | **SO** | **NEP** |
| A | 38 | 30 | 9 | 9 |
| B | 24 | 18 | 5 | 5 |
| C | 13 | 10 | 3 | 3 |
| D | 10 | 8 | - | - |
| E | 5 | 4 | - | - |

Ena navezava je en prihod in en odhod.«

**OBRAZLOŽITEV**

**EVA 2024-2570-0094**

**Pravna podlaga**

Pravna podlaga za izdajo spremembe uredbe je 50. člen Zakona o prevozih v cestnem prometu (Uradni list RS, št. 6/16 – uradno prečiščeno besedilo, 67/19, 94/21, 54/22 – ZUJPP, 105/22 – ZZNŠPP in 18/23 – ZDU-1O).

**Obrazložitev**

Na podlagi drugega odstavka 50. člena Zakona o prevozih v cestnem prometu (Uradni list RS, št. 6/16 – uradno prečiščeno besedilo, 67/19, 94/21, 54/22 – ZUJPP, 105/22 – ZZNŠPP, 18/23 – ZDU-1O) Vlada Republike Slovenije s koncesijskim aktom določi snope linij, standard dostopnosti, standard kakovosti, delež čistih vozil v cestnem prometu v skladu z Direktivo 2009/33/ES Evropskega parlamenta in Sveta z dne 23. aprila 2009 o spodbujanju čistih in energetsko učinkovitih vozil za cestni prevoz (UL L št. 120 z dne 15. 5. 2009, str. 5), zadnjič spremenjeno z Direktivo (EU) 2019/1161 Evropskega parlamenta in Sveta z dne 20. junija 2019 o spremembi Direktive 2009/33/ES o spodbujanju čistih in energetsko učinkovitih vozil za cestni prevoz (UL L št. 188 z dne 12. 7. 2019, str. 116), tarifo in način financiranja.

Ministrstva za okolje, podnebje in energijo (v nadaljnjem besedilu: MOPE) je skladno z določilom 45. člena Uredbe o načinu izvajanja gospodarske javne službe javni linijski prevoz potnikov v notranjem cestnem prometu, o koncesiji te javne službe in o ureditvi sistema enotne vozovnice (Uradni list RS, št.109/21, 181/21, 54/22 – ZUJPP, 56/22 in 48/23) podelilo koncesijo na podlagi javnega naročila »Izbira koncesionarjev za izvajanje gospodarske javne službe javni linijski prevoz potnikov na območju Republike Slovenije«, ki obsega dvanajst koncesijskih območij ter izbralo izvajalce in z njimi podpisalo koncesijske pogodbe za izvajanje gospodarske javne službe javni linijski prevoz potnikov v notranjem cestnem prometu, ki so se pričele izvajati z dnem 1. 7. 2024.

8. člen predmetne Uredbe določa standard dostopnosti in okvirni vozni red. Standard dostopnosti po tej uredbi pomeni minimalno število prometnih navezav naselja, ob upoštevanju števila potencialnih potnikov pri dnevni migraciji. Minimalno število prometnih navezav je določeno za vsako vrsto dneva posebej in izraža skupno dostopnost z javnim avtobusnim in železniškim potniškim prometom.

Splošna shema standarda dostopnosti je določena v Prilogi 2, ki je sestavni del te uredbe in se uporablja tudi za razvrščanje parov naselij v razrede prometnih povezav. Organ JPP izdela pare naselij, za katere se zahteva povezanost z JPP in vsakemu paru določi skupni razred.

Med trajanjem koncesije se lahko standard dostopnosti na predlog izvajalca, lokalne skupnosti ali pobudo organa JPP spremeni, če razred za posamezen par naselja ne ustreza več dejanskemu stanju ali se spremeni, opusti ali uvede nov par.

Z začetkom izvajanja novih koncesij (1.7.2024) se je aktivno spremljalo izvajanje standarda dostopnosti, ki je pokazalo, da ni potrebe po večjem številu prevozov v času novoletnih in prvomajskih počitnic, zato se je organ JPP odločil za spremembo režima, ki je sestavni del Standarda dostopnosti opredeljenega v Prilogi 2 te Uredbe. V novih koncesijah se je na letni ravni dvignil obseg prevozov za 22% (leto 2023/leto 2025). Sprememba režima v času novoletnih in prvomajskih počitnic bo povzročila, da se bo skupni obseg prevozov zmanjšal za cca. 0.75%

V letu 2023 se je prevozilo cca. 51 mio km, v letu 2025 pa se bo 65 mio km (brez integriranih linij).

Skladno z navedenim se smiselno spremeni in dopolni Priloga 2 k predmetni uredbi v delu, ki se nanaša na tipe dnevov za potrebe določanja standardov dostopnosti.